text: [{"text_idx": "#000004", "text": "I\u0301 dag, leygardagin 3.juni klokkan 15 letur ein framsy\u0301ning upp vi\u00f0 verkum hja\u0301 Silju Str\u00f8m i\u0301 Vi\u0301ngar\u00f0inum i\u0301 Havn. Ho\u0301ast hesir ma\u0301lningarnir tykjast a\u0301 tremur i\u0301 orku og li\u0301vsgle\u00f0i, ho\u0301mast eisini ein farri av sorgbli\u0301dni i\u0301 teimum. Elegantu bylgjandi figurlinjurnar eru ey\u00f0kendar fyri listakvinnuna, men hennara myndaru\u0301m eru vor\u00f0in no\u0301gv meira samansett og kompleks.Silja Str\u00f8m er u\u0301r Vestmanna vi\u00f0 u\u0301tbu\u0301gving fra\u0301 The Glasgow School of Art \u2013 hon by\u0301r i\u0301 London, men fer\u00f0ast ofta heim til F\u00f8roya og hevur gj\u00f8rt part av framsy\u0301ningini i\u0301 listafo\u0301lkahu\u0301sinum hja\u0301 Janusi Kamban. Hon hevur havt no\u0301gvar framsy\u0301ningar u\u0301ti og heima t.d. serframsy\u0301ningina Listaleikir i\u0301 Listasavni F\u00f8roya i\u0301 2019, og hon var somulei\u00f0is vi\u00f0 til at pry\u0301\u00f0a ny\u0301ggju politist\u00f8\u00f0ina i\u0301 Havn.I\u0301 ma\u0301lninginum, sum s\u00e6st ni\u00f0anfyri her, vi\u00f0 sama longsulsfulla heiti sum framsy\u0301ningin, I Wanted another Landscape, another Tongue, tekur ta\u00f0 eina go\u0301\u00f0a l\u00f8tu at ty\u0301\u00f0a hvat gongur fyri seg a\u0301 myndini, i\u00f0 b\u00e6\u00f0i er figurativ og abstrakt vi\u00f0 einum l\u00f8gnum geometriskum strikubygna\u00f0i i\u0301 mi\u00f0grundini, men so bera vit eyga vi\u00f0 dansararnar, i\u00f0 taka saman hendur i\u0301 einum ringi mi\u00f0skei\u00f0is a\u0301 eini sko\u0301garfl\u00f8tu i\u0301 einum ma\u0301landi hurlivasa av gr\u00f8num tr\u00f8um, gulum bl\u00f8\u00f0um, ljo\u0301sabla\u0301um vatni og fleirlittum ma\u0301lningastrokum, i\u00f0 undirstrika ekstatiska huglagi\u00f0."}, {"text_idx": "#000005", "text": "Myndevni\u00f0 minnir um longsulsfullu ly\u0301singarnar hja\u0301 fauvistum og \u00f8\u00f0rum modernistum av naknum dansarum i\u0301 einum arkaiskum og arkadiskum felagsskapi. Myndirnar bera bra\u0301 av at hanga saman t.d. koloristiskt vi\u00f0 ly\u0301sandi strokum av rey\u00f0um, gulum og bla\u0301um vi\u00f0 komplementerum skuggum, sum alt samalt savnast i\u0301 sveimandi ljo\u0301sarey\u00f0um ella pastellittum ta\u0301mi. Ma\u0301tin, myndin er skorin i\u0301 erva, so at hon tykist o\u0301j\u00f8vn og organisk, bendir somulei\u00f0is a\u0301, at hon er partur av eini st\u00f8rri heild.Ta\u00f0 sny\u0301r seg framvegis um gerandisvi\u00f0urskifti millum menniskju, lutir og umhv\u00f8rvi\u00f0 hja\u0301 listakvinnuni, i\u00f0 einafer\u00f0 hev\u00f0i eina framsy\u0301ning vi\u00f0 heitinum The People and the Things, men Silja Str\u00f8m hevur ment seg no\u0301gv sum ma\u0301lari og ta\u00f0 s\u00e6st a\u0301 ny\u0301ggju ma\u0301lningunum. Teir eru sterkir, flo\u0301ta n\u00e6stan yvir vi\u00f0 fleiri fla\u0301um og samanhangi millum t\u00e6r, solei\u00f0is at huglagi\u00f0 letur seg lesa i\u0301 fleiri stigum og ta\u00f0 sama er galdandi fyri poetiska framsy\u0301ningarheiti\u00f0: M\u00e6r t\u00f8rva\u00f0i eitt anna\u00f0 landslag, eitt anna\u00f0 tunguma\u0301l. Ta\u0301ti\u0301\u00f0arformurin hevur okkurt slag av sorgbli\u0301\u00f0ari fra\u0301st\u00f8\u00f0u vi\u00f0 s\u00e6r eins og o\u0301bundna or\u00f0ingin ikki er einty\u0301\u00f0ug, men heldur fevnir um fleiri sl\u00f8g av longsli.Sonevnt vernissage ver\u00f0ur i\u0301 Vi\u0301ngar\u00f0inum i\u0301 dag klokkan 15-17, ta\u0301 listakvinnan ver\u00f0ur til sta\u00f0ar."}, {"text_idx": "#000008", "text": "Myndir: Ha\u0301ti\u0301\u00f0arhildu 50 a\u0301r vi\u00f0 Velbasta\u00f0vegin"}, {"text_idx": "#000012", "text": "Kanna ma\u0301l um blu\u0301nisbrot i\u0301 svimjih\u00f8llini"}]